Varkgriep-uitbreking in Oos-Kaap bevestigArgieffoto (Foto: David Mark/Pixabay) Thoko Didiza, die minister van landbou, grondhervorming en landelike ontwikkeling, het ŉ uitbreking van varkgriep (ASF) by die Amathole-distriksmunisipaliteit in die Oos-Kaap bevestig. Dit volg ná ondersoeke en ŉ nadoodse ondersoek wat op 13 April 2020 deur departementele veeartseny dienste in die Amathole-distriksmunisipaliteit uitgevoer is. Vyf dorpe is in die Mnquma- plaaslike munisipaliteit besoek waar 50 varke gevrek het. Die dorpe wat in Centane hierdeur geraak word, is Ngede, Nontshinga en Feni. Dorpe wat in Ngqamakwe geraak word, is Ngquthu en Toleni. Die departement het ŉ kennisgewing aan die Wêreldgesondheidsorganisasie vir Dieregesondheid gestuur. Die minister het gesê dit is die eerste keer dat ŉ uitbreking van ASF in die provinsie aangemeld word. Oor die afgelope drie jaar het uitbrekings van ASF in die Vrystaat, Noordwes, Noord-Kaap, Gauteng en Mpumalanga voorgekom. Dit is nog nie duidelik of die uitbreking in die Oos-Kaap verbind kan word met uitbrekings in ander provinsies nie. “Die uitbreking het in ŉ gemeenskaplike omgewing plaasgevind, wat beteken bewegingbeheer en biosekuriteit tussen die onderskeie varktroppe word bemoeilik.” Maatreëls is reeds in plek gestel om seker te maak dat alle besmette varke so ver as moontlik gehou word van gesonde varke en afsonderlik gehuisves moet word om kontak met ander varke in die gebied te voorkom, het minister Didiza bygevoeg. Die gebiede waar die uitbreking voorgekom het, is in kwarantyn en varke mag nie in, deur of uit die omgewing beweeg nie. Verdere ondersoek deur provinsiale veeartseny dienste duur voort om die omvang van die uitbreking te bepaal. Die minister het gesê ASF raak nie mense nie en die verbruik van varkvleis is veilig.